CELEX: 52012PC0753
Language: ro
Date: 2012-12-13
Title: Propunere de DECIZIE A CONSILIULUI de stabilire a poziției care urmează a fi adoptată, în numele Uniunii Europene, cu privire la propunerile de modificare a anexei III la Convenția de la Rotterdam

|
			
		
		
		52012PC0753
		
			Propunere de DECIZIE A CONSILIULUI de stabilire a poziției care urmează a fi adoptată, în numele Uniunii Europene, cu privire la propunerile de modificare a anexei III la Convenția de la Rotterdam /* COM/2012/0753 final - 2012/0347 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Sub auspiciile Organizației pentru
Alimentație și Agricultură (FAO) și ale Programului
Organizației Națiunilor Unite pentru Mediu (UNEP), negocierile în
vederea unei convenții privind procedura de consimțământ prealabil
în cunoștință de cauză (PIC), aplicabilă anumitor
produse chimice periculoase și pesticide care fac obiectul comerțului
internațional, s-au încheiat în martie 1998.
Convenția a fost deschisă pentru
semnare în cadrul unei conferințe diplomatice ministeriale organizată
în septembrie 1998 la Rotterdam. Această convenție a fost
semnată de Comunitate la data de 11 septembrie 1998.
Convenția de la Rotterdam reprezintă un important pas înainte în
direcția reglementării la nivel internațional a anumitor produse
chimice periculoase, inclusiv a pesticidelor. Obiectivul convenției este
de a încuraja responsabilitatea comună și cooperarea între
părți în domeniul comerțului internațional cu astfel de
produse chimice, pentru a proteja sănătatea populației și
mediul de eventuale daune și pentru a contribui la utilizarea
rațională, din punct de vedere ecologic, a acestor produse. 
Uniunea a implementat convenția prin
Regulamentul (CE) nr. 689/2008 al Parlamentului European și al
Consiliului din 17 iunie 2008 privind exportul și importul de
produse chimice periculoase[1].
Prin Decizia 2006/730/CE din 25 septembrie 2006[2], Consiliul a hotărât
să aprobe convenția în numele Comunității Europene.
Convenția a intrat în vigoare la 24
februarie 2004. Cea de-a șasea reuniune a Conferinței
părților (COP6) va avea loc la Geneva în perioada 28 aprilie - 11
mai 2013. În afară de Uniune, 26 dintre statele membre ale acesteia
sunt părți la această convenție.
Pe baza recomandărilor Comitetului de
analiză a produselor chimice (CRC), un organism subsidiar aflat sub
autoritatea Conferinței părților (COP), COP urmează să
adopte decizii privind adăugarea altor produse chimice în Anexa III la
convenție, prin includerea acestora în cadrul procedurii PIC. 
Produsele chimice recomandate de CRC pentru a
fi incluse în anexa III la Convenția de la Rotterdam, și anume
azinfosmetil, azbest crisotilic, amestecuri comerciale de eter octabromdifenil,
eter pentabromdifenil și amestecuri comerciale de eter pentabromdifenil,
acid sulfonic perfluorooctan, perfluorooctansulfonate,
perfluorooctansulfonamide și perfluorooctansulfoniluri și preparatele
lichide (concentrat emulsionabil și concentrat solubil) care conțin
diclorură de paraquat la nivel echivalent sau peste 276 g/l, corespunzătoare
ionului de paraquat la nivel echivalent sau peste 200 g/l, fac deja obiectul
restricțiilor la export în temeiul dreptului Uniunii, care sunt similare
cu cele în temeiul convenției. Prin urmare, Comisia propune Consiliului o
decizie prin care să se susțină, în numele Uniunii, modificarea
anexei III la convenție în cadrul COP6.
2012/0347 (NLE)
Propunere de
DECIZIE A CONSILIULUI
de stabilire a poziției care
urmează a fi adoptată, în numele Uniunii Europene, cu privire la
propunerile de modificare a anexei III la Convenția de la Rotterdam
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 192 alineatul (1)
și articolul 207, coroborate cu articolul 218 alineatul (9),
având în vedere propunerea Comisiei Europene,
întrucât:
(1)       Uniunea Europeană a
ratificat Convenția de la Rotterdam privind procedura de
consimțământ prealabil în cunoștință de cauză
aplicabilă anumitor produse chimice periculoase și pesticide care fac
obiectul comerțului internațional (denumită în continuare
„Convenția de la Rotterdam”)[3].
(2)       Regulamentul (CE) nr. 689/2008
al Parlamentului European și al Consiliului din 17 iunie 2008
privind exportul și importul de produse chimice periculoase
implementează Convenția de la Rotterdam la nivelul Uniunii Europene[4].
(3)       Pentru a avea siguranța
că țările importatoare beneficiază de protecția
oferită de Convenția de la Rotterdam, este necesar și adecvat
să fie sprijinită recomandarea Comitetului de analiză a
produselor chimice privind includerea în anexa III la Convenția de la
Rotterdam a substanțelor azinfosmetil, azbest crisotilic, amestecuri
comerciale de eter octabromodifenil, eter pentabromodifenil și amestecuri
comerciale de eter pentabromodifenil, acid sulfonic perfluorooctan,
perfluorooctansulfonate, perfluorooctansulfonamide și
perfluorooctansulfoniluri și a preparatelor lichide (concentrat emulsifiabil
și concentrat solubil) cu un conținut de diclorură de paraquat
de 276 g/l sau mai mult, corespunzător ionului de paraquat de 200 g/l sau
mai mult. Aceste substanțe sunt deja interzise sau supuse unor
restricții severe în Uniune și fac, prin urmare, obiectul unor cerințe
privind exportul care depășesc cerințele existente în temeiul
Convenției de la Rotterdam. 
(4)       În cadrul celei de-a
șasea reuniuni a Conferinței părților la Convenția de
la Rotterdam (COP6) se preconizează să se adopte decizii în ceea ce
privește propunerile de modificare a anexei III. Uniunea ar trebui să
susțină modificările respective.
ADOPTĂ PREZENTA DECIZIE: 
Articol unic
La cea de-a șasea reuniune a
Conferinței părților la Convenția de la Rotterdam, Comisia,
în numele Uniunii Europene, sprijină adoptarea modificărilor la anexa
III la Convenția de la Rotterdam pentru adăugarea substanțelor
azinfosmetil, azbestul crisotilic, amestecurilor comerciale de eter
octabromdifenil, eter pentabromdifenil și amestecuri comerciale de eter
pentabromdifenil, acid sulfonic perfluorooctan, perfluorooctansulfonate,
perfluorooctansulfonamide și perfluorooctansulfonili și a
preparatelor lichide (concentrat emulsionabil și concentrat solubil) cu un
conținut de diclorură de paraquat de 276 g/l sau mai mult, corespunzător
ionului de paraquat de 200 g/l sau mai mult.
Adoptată la Bruxelles,
                                                                       Pentru
Consiliu
                                                                       Președintele
[1]               JO L 204, 31.7.2008, p. 1.
[2]               JO L 299, 28.10.2006, p. 23.
[3]               JO L 299, 28.10.2006, p. 23.
[4]               JO L 204, 31.7.2008, p. 1.